Răzvan Lucescu a scris istorie la PAOK Salonic, după ce a cucerit al patrulea titlu de campioană a Greciei din istoria clubului, iar printre cei care i-au fost alături în aceste momente extraordinare s-a numărat și tatăl său Mircea Lucescu.
Mircea Lucescu nu putea să rateze meciul care a adus titlul lui PAOK Salonic și a suferit alături de fiul său Răzvan din tribunele stadionului lui Aris. El a povestit la FANATIK SUPERLIGA ostilitatea totală cu care a fost întîmpinată delegația lui PAOK de rivala locală, dar și emoțiile pe care le-a trăit de-a lungul întregii partide.
„L-ai văzut vreodată mai emoționat pe tatăl tău decât a fost duminică seara?”, l-a întrebat Horia Ivanovici pe Răzvan Lucescu într-un interviu eveniment la FANATIK SUPERLIGA, emisiune transmisă LIVE numai pe site-ul FANATIK.RO în fiecare luni, marți și vineri, de la ora 10:30.
„Nu știe ce să răspund. Fiecare moment… Atunci când am câștigat primul titlu sau prima cupă, prin 2005/2006 Cupa cu Rapid, a fost primul meu trofeu, crezi că ăla se uită ușor? Și atunci tata a venit cu mine la petrecere, a fost foarte emoționat. La titlul cu PAOK din 2019 a fost aici.
Dar, într-adevăr, duminică seara cred că a fost ceva special și pentru el. Nu știu de ce, că nu sunt la primul trofeu, dar am simțit ceva special. Și prin modul cum mi-a spus «Gata, am luat decizia. Așa cum tu ai venit după mine când erai mic, de acum nu mai fac nimic altceva decât să vin după tine».
Felul cum a spus-o, cu entuziasm, emoționat, nu știu… a fost ceva special, nu doar o simplă afirmație «voi veni după tine»”, a dezvăluit Răzvan Lucescu discuția emoționantă, care i-a stors câteva lacrimi, avută cu tatăl său Mircea după ce a luat titlul în Grecia cu PAOK Salonic.
Triumful lui PAOK a provocat o explozie de bucurie printre jucători și staff chiar pe gazon, imediat după terminarea meciului care a a dus titlul, în timp ce fanii au declanșat fiesta pe străzile din Salonic.
„S-a respectat obiceiul, te-au luat băieții pe brațe și te-au aruncat în sus?”, a vrut să știe Horia Ivanovici cum a sărbătorit pe gazon Răzvan Lucescu performanța uriașă obținută cu PAOK Salonic.
„Da, da… Imediat după premiere, acolo pe podium. Și m-am lăsat fericit și, cum să spun, așa, descătușat, ușurat, am și ridicat brațele în sus… Nu am avut niciun moment de stres sau de jenă, pur și simplu am acceptat cu cea mai mare ușurare”, a răspuns, vizibil emoționat, Răzvan Lucescu la FANATIK SUPERLIGA, emisiune disponibilă și în premieră pe canalul de YouTube Fanatik și pe pagina de Facebook Horia Ivanovici în fiecare luni, marți și vineri, de la ora 17:30.